Jhb-inwoners sal beboet word vir onwettige stortingHerman Mashaba. Foto: Facebook/Democratic Alliance Herman Mashaba, burgemeester van Johannesburg, het gesê inwoners sal beboet word vir onwettige storting, aangesien die Stad Johannesburg jaarliks ongeveer R170 miljoen betaal om onwettige stortingsterreine skoon te maak. Mashaba het gesê inwoners sal met R1 500 beboet word. “Inwoners het die reg om te werk en hul kinders in ŉ skoon en veilige omgewing groot te maak. ŉ Omgewing sonder onwettige stortingsterreine en persele wat nie in stand gehou word nie.” Hy het gesê kragtens munisipale wette en beleide wat openbare gesondheid en die skoonmaak van vakante persele reguleer, sal diegene wat hul plig versuim met ŉ kennisgewing bedien word om die nodige stappe te doen om die perseel in stand te hou en die gras te sny. “Indien eienaars versuim om op hierdie kennisgewing te reageer, sal die stad sy eie hulpbronne gebruik om die vereiste werk namens die eienaar te doen en die betrokke bedrag sal van hul munisipale rekeninge verhaal word. Enige individu of eienaar wat skuldig bevind word aan onwettige storting, sal met R1 500 beboet word deur die stad,” het Mashaba bygevoeg. Hy het gesê die stad word deur ŉ “ernstige uitdaging” in die gesig gestaar wat grassnyery en plantegroeibeheer betref en dié taak sal voortaan deel vorm van die departement van stadsparke en die dieretuin. “Dit kos die stad jaarliks R170 miljoen om die strate en persele skoon te maak ná onwettige storting. Dit is geld wat eerder aangewend kon word om dienslewering te verbeter.”